10 સભ્યોનું આ કુટુંબ એક નાની ઝૂંપડીમાં રહેતું હતું. બાળકને સમજ પડતી નહોતી કે ગામના બાકીના લોકો પાકાં મકાનમાં રહેતાં હતાં, ત્યારે તેમને કેમ ઝૂંપડીમાં રહેવું પડે છે? બાળકને તેના માતાપિતા શું કરે છે અને આખો દિવસ ક્યાં જાય છે તેની સમજણ પણ પડતી નહોતી. સવારે આંખે ખુલે ત્યારે માતાપિતા કામ પર ચાલ્યાં ગયા હોય. તે રાત્રે ઊંઘી જાય પછી માતાપિતા આવતા. બાળક ક્યારેક જ પોતાના માતાપિતાના દર્શન કરી શકતો હતો. જેમ જેમ તે મોટો થયો તેમ તેમ તેને સમજ પડવા લાગી. તેને સમજાયું કે તેનું કુટુંબ ગરીબ છે અને તેઓ અતિ પછાત જ્ઞાતિ સાથે સંબંધિત છે. તેને એ વાત પણ સમજાઈ કે તેના પિતા એક જમીનદારના મજૂર છે. તેની માતા દરરોજ તમાકુની ફેક્ટરીમાં કામ કરવા જાય છે. કુટુંબનું ભરણપોષણ કરવા તેની મોટી બહેનને પણ માતા સાથે મજૂરી કરવા જવું પડતું હતું.